**ΤΙΜΗΤΙΚΗ ΕΚΔΗΛΩΣΗ ΓΙΑ ΤΗΝ 150η ΕΠΕΤΕΙΟ**

**ΤΗΣ ΜΑΧΗΣ ΤΟΥ ΟΡΟΠΕΔΙΟΥ ΛΑΣΙΘΙΟΥ**

Υπό την αιγίδα του Προέδρου της Δημοκρατίας κ. Παυλόπουλου, το Καποδιστριακό Πανεπιστήμιο Αθηνών, η Περιφέρεια Κρήτης και ο Δήμος του Οροπεδίου Λασιθίου, σε συνεργασία με το Σύλλογο Λασιθιωτών Αττικής «Ο Δικταίος», το Καμπάνειο Ίδρυμα και την Πνευματική Εστία του Οροπεδίου Λασιθίου οργάνωσαν την περασμένη Τετάρτη 31 Μαϊου, τιμητική εκδήλωση αφιερωμένη στην 150ή επέτειο της Μάχης του Οροπεδίου Λασιθίου (20-30 Μαϊου 1867) και στον μεγαλύτερο ευεργέτη του Πανεπιστημίου Αθηνών που καταγόταν από το Ψυχρό του Οροπεδίου Λασίθι, Αντώνιο Φ. Παπαδάκη (Ίδρυμα Υποτροφιών Πανεπ. Αθηνών Α. Παπαδάκη).

Η εκδήλωση πραγματοποιήθηκε στη Μεγάλη Αίθουσα του Πανεπιστημίου Αθηνών (Πανεπιστημίου 30).

Μετά την προσφώνηση του Πρύτανη, καθηγητή Μελέτιου-Αθανασίου Δημόπουλου, απηύθυναν χαιρετισμούς ο Μητροπολίτης Πέτρας και Χερσονήσου κ. Γεράσιμος, ο Περιφερειάρχης Κρήτης, κ. Σταύρος Αρναουτάτης, ο Δήμαρχος του Οροπεδίου Λασιθίου κ. Ιωάννης Στεφανάκης, και η πρόεδρος του Συλλόγου «Ο Δικταίος», Δρ. Δέσποινα Δαμιανάκη-Ουρανού.

Ακολούθησε ομιλία του ομότιμου καθηγητή του Πανεπιστημίου Αθηνών, κ. Μιχάλη Κασσωτάκη με θέμα «Ο ρόλος του Αντωνίου Φ. Παπαδάκη στην Κρητική Επανάσταση των ετών 1866-69, και η τραγική γι’ αυτόν έκβαση της Μάχης του Λασιθίου».

Μετά την απονομή τιμητικών πλακετών η εκδήλωση ολοκληρώθηκε με μουσικό και χορευτικό πρόγραμμα.

Αξίζει να σημειωθεί ότι γίνεται προσπάθεια συγκέντρωσης ενός μικρού σχετικά ποσού, προκειμένου να τυπωθεί ένα ιστορικό βιβλίο για τους αγώνες κατά των Τούρκων, και στα νεότερα χρόνια κατά Γερμανών και Ιταλών, στο Οροπέδιο Λασιθίου. Πρόκειται για την ιδέα της δημιουργίας ενός **Ιστορικού Λευκώματος** που μέχρι σήμερα το Οροπέδιο Λασιθίου - σε αντίθεση με άλλα μέρη και πόλεις της Κρήτης - δεν έχει αποκτήσει. Η ιδέα είναι του Συλλόγου Λασιθιωτών Αττικής «Ο Δικταίος», και τα χρήματα που θα μπορούσαν ίσως να εξεβρεθούν από χορηγούς, θα δοθούν στο Μητροπολίτη Πέτρας και Χερσονήσου, κ. Γεράσιμο, ο οποίος θα αναλάβει (με την αρωγή ομάδας ιστορικών) την δημιουργία του τόμου. Οι ενδιαφερόμενοι να προσφέρουν μπορούν να έρθουν σε επικοινωνία ή με τον Μητροπολίτη κ. Γεράσιμο (τηλ. γραφείου Μητροπολίτη +30 28410 31345, e-mail: info@impeh.gr) ή με την πρόεδρο του Συλλόγου Λασιθιωτών Αττικής «Ο Δικταίος» Δέσποινα Δαμιανάκη-Ουρανού (e-mail desdamianaki@gmail.com).

ΣΤΗ ΦΩΤΟΓΡΑΦΙΑ: Πίνακας του Λασιθιώτη ζωγρἀφου Ρουσέτου Παναγιωτάκη που εικονίζει τη μάχη του 1867 στο Οροπέδιο Λασιθίου.

**Γιώργος Μεσσάρης**